UČENJE NA DALJAVO – 17. 3. 2020

1. Danes boš spoznal še eno od Prešernovih pesmi – Gazele.

Pomen besede gazele je:

1. **gazéla** 1 -e ž (ẹ̑) *hitra in gibčna stepska žival s temnimi očmi:* plahe gazele; dekle, vitka kot gazela ♪
2. **gazéla** 2 -e ž (ẹ̑) lit. *lirska pesem z rimo v prvem in drugem verzu ter v vseh sodih verzih, pogosto z refrenom:* Prešernove mojstrske gazele

Gazela je tudi pesniška oblika in gre za **ljubezensko pesem.**

Preberi, kaj je o gazeli napisal pesnik Boris. A. Novak:

***Gazela je princesa v kraljestvu pesmi.***

"Nekoč (bil je lep večer in puščavo je osvetljevala nestvarna svečava mesečine) sta se v zavetje palme pred svetlimi pogledi lune in mrkimi pogledi staršev skrili dve mladi senci: mladenič je hotel osvojiti ljubezen prelepega dekleta. Bil je tako zaljubljen vanjo, da ni našel besed, s katerimi bi primerjal njeno lepoto. Nakar se je spomnil gazele, ki jo je davi videl v puščavi, in ji zašepetal: *Lepa si kakor gazela.*   
Deklica je od zadrege zardela; in čeprav je nejevoljno našobila ustnice, je mladi beduin začutil, da ji je njegovo dvorjenje všeč. Ljubezen je dala njegovi domišljiji krila, da si je izmišljal nove in nove, čedalje drznejše prispodobe za njeno lepoto: *Lepa si kakor polna luna. Življenje brez tebe je ena sama puščava, pogled tvojih črnih in čarnih oči pa me odžeja kot voda v oa*zi   
In je pletel in pletel naprej, dokler se niso njune ustnice prepletle v poljub. Tako se je rodila pesem z imenom gazela. Beseda gazela (ghazal) v arabščini pomeni pogovor fantov in deklet (se pravi dvorjenje ali ljubimkanje) oziroma pletivo.

2. Preberi pesem Gazele, 6. na str. 150 v berilu.

3. Odgovori na vprašanja v razdelku Raziskujmo besedilo na str. 151.

Naredi zapis v zvezek ali pa si natisni:

F. PREŠEREN: GAZELA III

Gazela je orientalska stalna pesniška oblika, sestavljena iz 6–30 verzov, ki niso deljeni na kitice. Dolžina verzov in ritem nista predpisana, pač pa je določena rima. Le-ta se ponovi v prvih dveh verzih in nato v vseh sodih (aabacada ...). V sodih vrsticah sledi rimanim besedam dostikrat še izrek kot pripev ali refren, bistven za vsebino pesmi. Sode vrstice pogosto vsebujejo tudi **notranjo rimo.** Vsebina je svobodna, velikokrat pa opeva ljubezen, zato jo uvrščamo med lirske pesmi. Gazela v arabščini pomeni pletenje, njena oblika, zgradba in rime spominjajo na ponavljajoči se vzorec na preprogi. Pri nas je prve gazele napisal Prešeren, pisali pa so jih tudi Kette, Župančič in B. A. Novak.

V pesmi izstopajo besede, ki so drugače zapisane. V njih se ujemajo glasovi od zadnjega naglašenega zloga naprej. Ker gre za ujemanje zadnjih zlogov besed v notranjosti verzov, imenujemo tako rimo **notranja rima**.

4. Ponovi značilnosti romantike – tako, da prebereš besedilo Potujmo v svet romantike.

Veliko uspeha ti želim.

Barbara Goršič